Document ID: 32009D0125

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Φεβρουαρίου 2009
σχετικά με τη χρηματοδοτική συμμετοχή της Κοινότητας για την καταπολέμηση της πανώλους των μικρών μηρυκαστικών στο Μαρόκο
(2009/125/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 8,
Εκτιμώντας τα ακόλουθα:
(1)
Σύμφωνα με την απόφαση 90/424/ΕΟΚ, η Κοινότητα μπορεί να υποστηρίξει μέτρα που λαμβάνει τρίτη χώρα για την καταπολέμηση νόσου, αν η εμφάνιση ή η ανάπτυξη αυτής της νόσου στην οικεία τρίτη χώρα μπορεί να αποτελέσει κίνδυνο για την Κοινότητα.
(2)
Η πανώλης των μικρών μηρυκαστικών είναι εξαιρετικά λοιμώδης και μολυσματική νόσος των μικρών μηρυκαστικών με πολλές ομοιότητες με την πανώλη των βοοειδών. Την τελευταία δεκαετία η νόσος έχει παρουσιάσει σαφείς τάσεις εξάπλωσης, τόσο στην Αφρική όσο και στην Ασία.
(3)
Το Μαρόκο έχει ενημερώσει την Επιτροπή ότι η πανώλη των μικρών μηρυκαστικών έχει ανιχνευτεί στο έδαφός του και έχει εξαπλωθεί ευρύτατα σε μικρό χρονικό διάστημα. Το στέλεχος του ιού που ανιχνεύτηκε πρόσφατα στο Μαρόκο ανήκει σε είδος που δεν έχει βρεθεί μέχρι τώρα στην Αφρική.
(4)
Η πανώλης των μικρών μηρυκαστικών μπορεί να καταπολεμηθεί μέσω εμβολιασμού, ενώ διατίθεται και εμβόλιο κατά όλων των οροτύπων, το οποίο παρέχει διαρκή προστασία από τη νόσο.
(5)
Οι αρχές του Μαρόκου έχουν εκπονήσει μια στρατηγική εμβολιασμού. Έχουν στείλει τη στρατηγική αυτή στην Επιτροπή και έχουν ζητήσει χρηματοοικονομική υποστήριξη από την Κοινότητα.
(6)
Αν και η εξάπλωση της πανώλους των μηρυκαστικών στην Κοινότητα δεν μπορεί πάντα να προληφθεί με μέτρα που θεσπίζονται στα σύνορα της Κοινότητας, η εμφάνιση μιας τέτοιας νόσου στην Κοινότητα θα είχε πολύ σοβαρές επιπτώσεις και, επομένως, πρέπει να αποφευχθεί. Για τον λόγο αυτό, είναι σκόπιμο η Κοινότητα να υποστηρίξει το Μαρόκο στις προσπάθειές του να καταπολεμήσει τη νόσο, να μη λάβει η νόσος διαστάσεις επιδημίας στη χώρα αυτή και να τεθούν τα εμβόλια στη διάθεση του Μαρόκου για την εκστρατεία εμβολιασμού κατά της πανώλους των μικρών μηρυκαστικών. Πρέπει να οριστεί το ανώτατο ύψος της εν λόγω χρηματοδοτικής συνδρομής.
(7)
Λόγω του επείγοντος χαρακτήρα της κατάστασης, τα μέτρα που προβλέπονται στην παρούσα απόφαση πρέπει, κατά προτίμηση, να ολοκληρωθούν έως τις 31 Μαΐου 2009 το αργότερο.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΑΠΟΦΑΣΙΖΕΙ:
Άρθρο 1
1. Η Επιτροπή παρέχει στις αρχές του Μαρόκου εμβόλια κατά της πανώλους των μικρών μηρυκαστικών, προς χρήση στην εκστρατεία εμβολιασμού κατά της νόσου που βρίσκεται σε εξέλιξη στο Μαρόκο.
2. Τα μέτρα που αναφέρονται στην παράγραφο 1 εκτελούνται από την Επιτροπή σε συνεργασία με τις αρχές του Μαρόκου. Τα εμβόλια που παρέχονται στις αρχές του Μαρόκου χρησιμοποιούνται για τη στρατηγική εμβολιασμού κατά της πανώλους των μικρών μηρυκαστικών που θα εφαρμοστεί το 2009 στο Μαρόκο.
Άρθρο 2
1. Η Επιτροπή αναλαμβάνει το σύνολο των δαπανών για τα μέτρα που αναφέρονται στο άρθρο 1 παράγραφος 1, οι οποίες δεν υπερβαίνουν το ανώτατο ποσό των 1 500 000 ευρώ.
2. Η Επιτροπή συνάπτει δημόσια σύμβαση (σύμβαση προμηθειών) για τα μέτρα που προβλέπονται στην παράγραφο 1 μέσω κατάλληλης πρόσκλησης υποβολής προσφορών, η διαδικασία της οποίας θα ξεκινήσει πριν από τις 31 Μαΐου 2009.
3. Ο γενικός διευθυντής της Γενικής Διεύθυνσης Υγείας και Προστασίας των Καταναλωτών εξουσιοδοτείται να υπογράψει εξ ονόματος της Επιτροπής τη σύμβαση που προβλέπεται στην παράγραφο 2.
Άρθρο 3
Οι οικονομικές συνδρομές που προβλέπονται στα άρθρα 1 και 2 χρηματοδοτούνται από τη γραμμή 17 04 02 01 του προϋπολογισμού των Ευρωπαϊκών Κοινοτήτων για το 2009.
Βρυξέλλες, 12 Φεβρουαρίου 2009.

Labels: 0
15
6